32-vuotias mies avasi neljän maissa iltapäivällä käsiaseella tulen kolmea 1990-luvulla syntynyttä kohti. Kaksi heistä loukkaantui ja kolmas oli aivan loukkaantuneiden vieressä ja niin ikään vaarassa.



– Käsitykseni mukaan kysymyksessä lienee ensimmäinen tapaus Suomessa, jossa tilanne on mennyt niin pitkälle, että aletaan kaupungin keskustassa ammuskelemaan.



Ampumista edelsi kolari. Poliisi on jo aiemmin kertonut, että asianosaiset tunsivat toisensa ja kysymyksessä oli välienselvittely.



Mainos (artikkeli jatkuu alla)

Mainos (artikkeli jatkuu alla)

Epäillyn pidätys sujui rauhallisesti

Tapausta tutkitaan tällä hetkellä kolmena murhan yrityksenä. Jukka Larkion mukaan rikosnimike johtuu tilanteen luonteesta.



– Nimike perustuu pitkälti suunnitelmallisuuteen. Ei ole uskottavaa, että nämä henkilöt sattumalta törmäsivät toisiinsa tuossa kohdassa ja toinen osapuoli alkoi ampua.



Ammuskelu tapahtui Hietalahdenkadun ja Porkkalankadun risteyksessä. Epäilty pidätettiin myöhemmin Vantaalla. Rikoskomisario Larkion mukaan pidätys sujui rauhallisesti. Hän ei kerro tarkemmin, millä keinoilla poliisi sai selville epäillyn henkilöllisyyden.



Poliisi selvittää esitutkinnan aikana myös sitä, oliko tilanteessa mahdollisesti osallisena muitakin ihmisiä.



– Ei ole vielä poissuljettua, etteikö epäiltyjä ole voinut olla muitakin, sillä paikalla on ollut paljon liikennettä ja yleinen hälinä. Ihmisiä on juossut ja poistunut autoista ja kävellyt alueella.



Poliisi ei ole vielä toistaiseksi kuulustellut epäiltyä tai uhreja. Kaksi uhreista on sairaalahoidossa. He saivat luodeista vakavia vammoja.

